DPP, Haki Africa kushirikiana kumaliza dhuluma

DPP, Haki Africa kushirikiana kumaliza dhuluma 
Na KALUME KAZUNGU		
LAMU 

IDARA ya Mkurugenzi wa Mashtaka ya Umma (ODPP) imeanzisha ushirikiano na shirika la ku tetea haki za binadamu la Haki Africa kukomesha unyanyasaji wa wananchi wanaoshukiwa kuwa wahalifu. 

Vile vile, ushirikiano huo unaofanywa chini ya mpango wa ‘Building Bridges on Human Rights and Social Justice' unalenga kuleta haki na uwajibikaji katika kushughulikia kesi kuhusu visa vya uhalifu sugu eneo hilo. 

Akizungumza wakati wa kongamano la siku moja lililoandaliwa katika ukumbi wa Lamu Fort, Msimamizi wa Ofisi ya Mkurugenzi wa Mashtaka ya Umma Ukanda wa Pwani, Bw Alloys Kemo, alisema dhuluma katika utendaji wa haki hutokea sana kwa kukosekana kwa mashahidi wa kesi. 

Alisema sababu kuu inayopelekea ODPP na Haki Africa kuungana kuleta kampeni hiyo ni katika harakati za kujenga imani miongoni mwa wadhulumiwa, mashahidi na pia watetezi wa haki ili haki hiyo ipatikane kwa walalamishi. 
Kesi zinazolengwa zaidi ni zile zinazohusu mauaji, ulanguzi wa dawa za kulevya au watu kupotezwa katika hali tatanishi. 

"Ningewasihi wakazi kuwa mstari wa mbele kutoa ripoti ili kusaidia kupatikana kwa haki mahakamani. Lazima itambulike kuwa bila mtu kuripoti na kutoa ushahidi kwa kesi, hakuna haki itakayopatikana. Lazima tushirikiane ili kutoa ripoti na ushahidi,” akasema Bw Kemo. 

Naye afisa wa shirika la Haki Africa, tawi la Lamu, Bw Issakia Yunus, aliipongeza ODPP kwa uamuzi wake wa kuanzisha mradi huo wa ku hakikisha haki na uwajibikaji kwa maamuzi ya kesi mbalimbali nchini.